ચરોતર ભૂમિ ધર્મ અને અધ્યાત્મને કાયમ પોષતી રહી છે. કોઇ એક જ પ્રદેશમાં એક સાથે આટલા બધા સંપ્રદાયોની હયાતી હોય એવું ચરોતરમાં જ શકય છે. સ્વામીનારાયણ સંપ્રદાયની મુખ્ય ગાદી વડતાલ છે તો એના બધા જ મોટા ફાંટા થયા તે પણ ચરોતરમાં મુખ્યધામ ધરાવે છે. અક્ષર પુરુષોત્તમ સંસ્થાન, બોચાસણ, જશભાઇ સાહેબનું અનુપમ મિશન, હરિપ્રસાદસ્વામી (સોખડા)ને વિસ્તરવાનું ફલક મળ્યું ચરોતરમાં જ. સંતરામ મહારાજે પણ મુકામ કર્યો ચરોતરે જ. ભાથીજી મહારાજનું પરાક્રમ અને તેમની પૂજા પણ ચરોતરે. સતકૈવલ સંપ્રદાય, રવિ ભાણ સાહેબની ગાદી (કહાનવાડી), ભાણ સાહેબ (કીમલોડ), મહાતમરામજી મહારાજની ગાદી (સીમરડા) અને ભક્ત બોડાણા દ્વારકેથી તેડી લાવ્યા તે રણછોડરાય પણ ચરોતરમાં બિરાજ્યા.